Okresná prokuratúra Žilina 
Moyzesova 20, 011 56 Žilina 1 	

Sp. zn. : 4 Pv 77/13/5511	Žilina, 30.4.2013
EEČ : 2-43-217-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Žilina
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX, 
a
poškodeným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obsahom zmieru je:
a.	Peňažná suma určená na všeobecne prospešné účely: 160,00 € 
b.	Suma odovzdaná štátu na peňažnú pomoc obetiam trestnej činnosti: 160,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX, 
realizované policajtom Odd.výkonu služby DI OR PZ XXXXX pod spisovou značkou ORP-13/DI-CA-2013.
Dňa 19. 12. 2012 v čase o 13.30 h v obci Rudina, na ceste III/50758 riadil osobné motorové  vozidlo zn. VW Golf, XXXXX z  miestnej komunikácie  na cestu III/50758, pričom pri samotnom vchádzaní na túto cestu sa nedostatočne venoval riadeniu vozidla, nevšimol si chodca XXXXX, ktorý prechádzal po tejto ceste, zachytil ho predným pravým rohom vozidla a z nedbanlivosti mu spôsobil tržnú ranu ľavej čelovej oblasti, otras mozgu, roztrhnutie predného skríženého väzu pravého kolena, natiahnutie vnútorného postranného väzu pravého kolena, ktoré zranenia si vyžiadali práceneschopnosť v trvaní 56 dní,
pričom vodič XXXXX svojim konaním porušil ustanovenie § 4 ods. 2 písm. g)  zákona č. 8/2009 Z. z. o cestnej premávke a chodec XXXXX porušil § 53 ods. 3 vyššie citovaného zákona.

Odôvodnenie: 
       Policajný orgán ODI XXXXX uznesením pod sp. zn. ČVS: ORP-13/DI-CA-2013 zo dňa 12. 02. 2013 podľa  § 199 ods. 1 Trestného poriadku začal trestné stíhanie  pre prečin ublíženia na zdraví podľa § 157 ods. 1, ods. 2 písm. a) Tr. zákona a následne dňa 23.03.2013 podľa § 206 ods. 1 Trestného poriadku vzniesol pre tento prečin  obvinenie  XXXXX.
 
       V prípravnom konaní sa obvinený ku spáchaniu trestného činu, ktorý sa mu kladie za vinu, priznal. Škodovú udalosť nahlásil v zákonnej poisťovni vozidla, ktorá bude poškodenému plniť jeho nároky na náhradu škody.

       Skutočnosť uzavretia zmieru medzi obvineným a poškodeným  je zrejmá z dohody uzatvorenej dňa 29. 04. 2013 na Okresnom súde v Žiline.
       
       Pred samotným rozhodnutím o schválení zmieru bol obvinený vypočutý v rámci mediácie, pričom pri výsluchu uviedol, že spáchal skutok, pre ktorý je stíhaný. Obsahu obvinenia porozumel a je si vedomý dôsledkov schválenia zmieru. So schválením zmieru súhlasí a tento uzatvoril s poškodeným dobrovoľne.

       Výšku peňažnej sumy určenej na verejnoprospešné účely som stanovil na 160,--€,  pričom celá táto sumu patrí štátu na peňažnú pomoc poškodeným trestnými činmi. Uvedená  suma 160,-€ bola dňa  29. 04. 2013 poukázaná na účet Krajskej prokuratúry v Žiline č. XXXXX vedený v štátnej pokladnici.

      Vzhľadom k uvedeným skutočnostiam konštatujem, že v danej veci boli splnené zákonné podmienky stanovené v § 220 Tr. poriadku v smere rozhodnutia o schválení zmieru a zastavení trestného stíhania. Vo veci ide o konanie o nedbanlivostnom trestnom čine, na ktorý Trestný zákon vo svojej osobitnej časti ustanovuje trest odňatia slobody s hornou hranicou neprevyšujúcou päť rokov. I podľa v súčasnosti účinného Trestného zákona by sa jednalo o trestný čin, u ktorého by bolo možné rozhodnúť zmierom podľa § 220 Tr. poriadku, podľa ktorého v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie za splnenia podmienok uvedených v § 220 ods. 1 písm. a) až písm. c) Tr. por. 

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marek Sinčák
prokurátor